Συνδετήριος αγωγός φυσικού αερίου Τουρκίας - Ελλάδας - Ιταλίας

Ο Συνδετήριος αγωγός φυσικού αερίου Τουρκίας - Ελλάδας - Ιταλίας (Interconnector Turkey–Greece–Italy (ITGI)) είναι αγωγός μεταφοράς φυσικού αερίου, που προτάθηκε στα πλαίσια του Νότιου Διαδρόμου Μεταφοράς. Προτάθηκε για τη μεταφορά φυσικού αερίου από το πεδίο Σαχ Ντενίζ του Αζερμπαϊτζάν στις αγορές της Ευρώπης μέσω Ελλάδας και Ιταλίας. Ο αγωγός Ελλάδας - Τουρκίας ολοκληρώθηκε το 2007, ενώ το μέλλον του αγωγού Ελλάδας - Ιταλίας είναι ασαφές λόγω της κατασκευής του Διαδριατικού Αγωγού.

Αγωγός Ελλάδας - Τουρκίας 
Ο αγωγός Ελλάδας - Τουρκίας έχει μήκος 296 χιλιομέτρων, και συνδέει το Ελληνικό με το Τουρκικό δίκτυο. Ο αγωγός ξεκινά από το Καρατζάμπεϊ στην Τουρκία και ολοκληρώνεται στην Κομοτηνή.

Ιστορίκο 
Η συμφωνία μεταξύ της Τουρκικής εταιρείας αερίου BOTAŞ και της Ελληνικής Δ.Ε.Π.Α. υπογράφηκε στις 28 Μαρτίου 2002. Η διακρατική συμφωνία για την κατασκευή αγωγού αερίου μεταξύ των δύο χωρών υπογράφηκε στις 23 Δεκεμβρίου 2003 στην Άγκυρα. Η έναρξη των εργασιών κατασκευής του αγωγού έγινε στις 3 Ιουλίου 2005 από τους πρωθυπουργούς των δύο χωρών Κώστα Καραμανλή και Ρετζέπ Ταγίπ Ερντογάν. Ο αγωγός ολοκληρώθηκε το Σεπτέμβριο 2007. Ο αγωγός εγκαινιάστηκε επίσημα στις 18 Νοεμβρίου 2007.

Τεχνική περιγραφή 
Το μήκος του Τουρκικού τμήματος ανέρχεται στα 210 χιλιόμετρα, από τα οποία τα 17 βρίσκονται υποθαλάσσια στη θάλασσα του Μαρμαρά. Το μήκος του Ελληνικού τμήματος είναι 86 χιλιόμετρα. Η διάμετρος του αγωγού είναι 910 χιλιοστά και η χωρητικότητα του ανέρχεται στα 7 δισεκατομμύρια κυβικά μέτρα φυσικού αερίου το χρόνο.

Αγωγός Ελλάδας - Ιταλίας 
Ο αγωγός Ελλάδας - Ιταλίας (αγωγός Ποσειδών) είναι ένας σχεδιαζόμενος αγωγός μεταφοράς φυσικού αερίου μεταξύ Ελλάδας και Ιταλίας. Σχεδιάστηκε από την εταιρεία IGI Poseidon SA, μια κοινοπραξία μεταξύ της Δ.Ε.Π.Α. και της Ιταλικής Edison S.p.A.

Ιστορικό 
Η μελέτη βιωσιμότητας για τον αγωγό Ελλάδας - Ιταλίας πραγματοποιήθηκε το 2003. Η μελέτη χρηματοδοτήθηκε από την Ευρωπαϊκή Επιτροπή.

Το μνημόνιο κατανόησης για την κατασκευή του αγωγού υπεγράφη μεταξύ της Δ.Ε.Π.Α. και της Edison στις 28 Απριλίου 2005. Ακολούθησε μια διακρατική συμφωνία που υπεγράφη στις 4 Νοεμβρίου 2005 στη Ρώμη, από τον Ιταλό Υπουργό Παραγωγικών Δραστηριοτήτων Κλαούντιο Σκαγιόλα και τον Υπουργό Ανάπτυξης της Ελλάδας, Δημήτρη Σιούφα. Επίσης ο Τούρκος Υπουργός Ενέργειας και Φυσικών Πόρων Χιλμί Γκιουλέρ ήταν παρών στην εκδήλωση. Στις 31 Ιανουαρίου 2007, ο Ιταλός Υπουργός Οικονομικής Ανάπτυξης Πιερλουίτζι Μπερσάνι, και ο Έλληνας Υπουργός Δημήτρης Σιούφας παραχώρησαν αποκλειστικά δικαιώματα χρήσης του αγωγού στην Edison S.p.A. και τη Δ.Ε.Π.Α. για 25 χρόνια. Αυτή η παραχώρηση έλαβε την έγκριση της Ευρωπαϊκής Επιτροπής τον Μάιο του 2007. Στις 26 Ιουλίου 2007, υπογράφηκε ένα επιπλέον πρωτόκολλο κατασκευής στη Ρώμη. Στις 11 Ιουνίου 2008, ιδρύθηκε στην Ιταλία η εταιρεία κατασκευής του υποθαλάσσιου τμήματος IGI Poseidon SA με το 50 % των μετοχών να ανήκει στη Δ.Ε.Π.Α. και το υπόλοιπο 50% στην Edison.

Τον Φεβρουάριο 2011, δόθηκε στην κατασκευαστική εταιρεία Penspen η υποχρέωση σχεδιασμού του αγωγού μεταξύ Κομοτηνής και Ηγουμενίτσας. Το Σεπτέμβριο 2011, η τεχνική βιωσιμότητα εγκρίθηκε από μια θαλάσσια έρευνα από την εταιρεία Fugro GeoConsulting.

Τεχνική περιγραφή 
Το μήκος του αγωγού Ελλάδας - Ιταλίας θα είναι περισσότερο από 807 χιλιομέτρα, από τα οποία 590 χιλιόμετρα θα βρίσκονται χερσαιά στην Ελλάδα και περισσότερα από 217 χιλιόμετρα θα βρίσκονται υποθαλάσσια του Ιονίου Πελάγους. Ο αγωγός θα συνδέεται με τον αγωγό Ελλάδας - Τουρκίας έξω από την Κομοτηνή και θα διατρέχει ως την Ηγουμενίτσα. Το υποθαλάσσιο τμήμα θα κατασκευαστεί μεταξύ Ηγουμενίτσας και Οτράντο στην Απουλία της Ιταλίας. Το υποθαλάσσιο τμήμα θα κοστίσει 500 εκατομμύρια ευρώ και το Ελληνικό τμήμα θα κοστίσει 600 εκατομμύρια ευρώ.

Η δυναμικότητα μεταφοράς του αγωγού θα είναι 8 δισεκατομμύρια κυβικά μέτρα φυσικού αερίου ετησίως. Το 80% της μεταφοράς θα κρατείται από την Edison SpA, ενώ το 20% από τη Δ.Ε.Π.Α..

Αγωγός Ελλάδας - Βουλγαρίας 

Στις 14 Ιουλίου 2009, η Βουλγαρική Εταιρεία Παροχής Αερίου, υπέγραψε συμφωνία με τη Δ.Ε.Π.Α. και την Edison S.p.A. για την κατασκευή και λειτουργία του διακλαδωτικού αγωγού Ελλάδας - Βουλγαρίας, με δυναμικότητα ενός δισεκατομμυρίου κυβικών μέτρων αερίου ετησίως. Ο αγωγός θα έχει μήκος 160 χιλιομέτρων μεταξύ Κομοτηνής και Στάρα Ζαγόρα στη Βουλγαρία.

Δείτε επίσης 
 South Stream

Παραπομπές 

Αγωγοί μεταφοράς της Ελλάδας
Αγωγοί μεταφοράς φυσικού αερίου